জীৱন যৌৱন (স্বাস্থ্য):: সন্তান কামনা আৰু গৰ্ভধাৰণৰ ইটো সিটো... ডা০ ভূপেন শইকীয়া - অসমীয়াৰ সুখ-দুখ\nHome DR-BHUPEN-SAIKIA HEALTH ডাঃ ভূপেন শইকীয়া স্বাস্থ্য জীৱন যৌৱন (স্বাস্থ্য):: সন্তান কামনা আৰু গৰ্ভধাৰণৰ ইটো সিটো... ডা০ ভূপেন শইকীয়া\nজীৱন যৌৱন (স্বাস্থ্য):: সন্তান কামনা আৰু গৰ্ভধাৰণৰ ইটো সিটো... ডা০ ভূপেন শইকীয়া\nxukhdukh.com June 01, 2015 DR-BHUPEN-SAIKIA, HEALTH, ডাঃ ভূপেন শইকীয়া, স্বাস্থ্য,\n'বিবাহ' যেতিয়াৰ পৰা এক সামাজিক অনুষ্ঠান বুলি গণ্য হ'ল, তেতিয়াৰ পৰা গৰ্ভধাৰণ প্ৰক্ৰিয়াৰ সামাজিক গুৰুত্ব বৃদ্ধি পাব ধৰিলে।গৰ্ভধাৰণ বংশানুক্ৰম চলাই যোৱাত সহায়ক হয় আৰু এই প্ৰক্ৰিয়াই মানৱ প্ৰজাতিৰ সংখ্যা বৃ্দ্ধি কৰে। মানুহ নামৰ প্ৰাণী বিধে ইতৰ জন্তুৰ পৰা পৃথকে শৃঙ্খলাবদ্ধ যৌন-জীৱন আৰম্ভ কৰিবলৈ শিকিলে। ইয়াৰ ব্যতিক্ৰমে দুৰাচাৰ বা ব্যভিচাৰ আখ্যা পায়। কিছুমান সামাজিক মান্যতাৰ সৃষ্টি হ'ল যাক নৈতিকতা আখ্যা দিয়া হ'ল। অৱশ্যে ভৌতিকতাৰ কবলত আজিৰ যন্ত্ৰ যুগত নৈতিকতাৰ লক্ষ্মণ ৰেখা দিনক দিনে শিথিল হৈ অহাটো সমাজ ব্যৱস্থাক ঘূণে ধৰাৰ পৰ্য্যায়ৰ।\nInfertility Treatment গৰ্ভধাৰণৰ সমস্যা\nপ্ৰশ্ন হয় বিবাহৰ উপযুক্ত বয়স কি হোৱা উচিত ? আজিকালি আমাৰ দেশত আইনগতভাবে বাল বিবাহ নিষিদ্ধ। চৰকাৰীভাবে পুৰুষৰ ২১বছৰ আৰু মহিলাৰ ১৮বছৰ বয়স বিবাহৰ বাবে যোগ্য বুলি গণ্য কৰা হয়। কিন্তু বৰ্তমান শিক্ষিত সমাজত এই বয়সৰ সীমা উৰ্ধগামী হোৱা পৰিলক্ষিত হৈছে। ইয়াৰ কাৰণ হ'ল শিক্ষাগত অৰ্হতা আৰ্জন আৰু কৰ্মসংস্থাপন বিচাৰোতে লগা অধিক সময়। তথাপিও মহিলাৰ ক্ষেত্ৰত বিবাহৰ বয়স ৩০বছৰ চেৰাই নোযোৱাটো বাঞ্চনীয়।৩৫বছৰৰ ওপৰলৈ ক্ৰমে নাৰীৰ গৰ্ভধাৰণৰ ক্ষমতা লাহে লাহে কমিবলৈ ধৰে। ইয়াৰ বিপৰীতে কম বয়সতে বিবাহ হোৱাটো পুৰুষ মহিলা উভয়ৰে স্বাস্থ্যৰ বাবে হানিকাৰক।\nবিবাহ সম্পন্ন হোৱাৰ পিছত দেখা যায় প্ৰতি ৬যোৰা দম্পত্তিৰ ভিতৰত ৫যোৰাই বিবাহৰ ৬মাহৰ পৰা এবছৰৰ ভিতৰত গৰ্ভধাৰণ কৰে। কিন্তু ব্যতিক্ৰম এই এহাল দম্পত্তিক চিকিৎসা পৰামৰ্শৰ প্ৰয়োজন হয়। থুলমুলকৈ গৰ্ভধাৰণ নোহোৱাৰ অন্তৰালত যি কোনো এজন বা দুয়োজনৰে কিবা শাৰীৰিক বিসংগতি থাকিব পাৰে। পুৰুষৰ হব পৰা বিজুতিসমূহ হ'ল - বীৰ্য্যত মুঠ শুক্ৰানু আৰু তাৰে সক্ৰিয় শুক্ৰানুৰ সংখ্যা কম হোৱা। স্বাভাবিকতে এবাৰত আঢ়ৈ মিলিলিটাৰ অৰ্থাৎ চাহ চামুচৰ আধা পৰিমাণৰ বীৰ্য্যৰস নিৰ্গত হয়। তাৰ কম পৰিমাণে প্ৰবাহী নলীৰ বা প্ৰষ্টেটৰ বিসংগতি বুজায়। প্ৰতি মিলিলিটাৰ বীৰ্য্যৰসত ৪০ৰ পৰা ৩০০নিযুত শুক্ৰানু থাকে। তাৰে অন্ততঃ ৫০শতাংশ শুক্ৰানু স্বাভাবিকভাবে সক্ৰিয় হব লাগিব আৰু ন্যুনতম ৩০ শতাংশৰ আকৃতি অস্বাভাবিক হব নালাগিব।বীৰ্য্যৰসত নিৰ্দিষ্ট পৰিমাণত জীৱিত আৰু সক্ৰিয় শুক্ৰানু নাথাকিলে স্বাভাৱিক মৈথুন ক্ৰিয়াৰে গৰ্ভধাৰণ অসম্ভৱ। অসমত এটা সময়ত ধুবুৰীৰ ন্যায়াধীশ উপেন ৰাজখোৱাই নিজৰ তিনি যুৱতী কন্যাক হত্যা কৰি মাটিত পুতি থোৱাৰ অন্তৰালত এই পিতৃত্বৰ অক্ষমতাৰ বিষয়ে অৱগত হোৱাটোৱেই আছিল ঘাই কাৰণ।\nপুৰুষৰ অক্ষমতাৰ আন আন কাৰণসমূহ পুং জননাংগৰ অসুখ অৰ্কাইটিচ, ইপিডিডাইমাইটিচ, লিংগৰ শিথিলতা, যৌনব্যাধি, মামচ,ডায়েবেটিজ, মেদবহুলতা আদি হব পাৰে । মহিলাৰ গৰ্ভধাৰণৰ অক্ষমতাৰ কাৰণসমূহ হ'ল- ফেল'পিয়ানটিউব বন্ধ হোৱা, অভেৰিৰ ৰোগৰ ফলত ডিম্বানুৰ উৎপত্তি নোহোৱা, জৰায়ুৰ ৰোগ এণ্ডমেট্ৰিয়চিচ, ফাইব্ৰয়েড, যৌনব্যাধি, মামচ, ডায়েবেটিজ, মেদবহুলতা, মৃগীৰোগ,থাইৰয়ডৰ বিকাৰ আদিও হব পাৰে ।\nএগৰাকী মহিলাই গড়ে ৩০দিনৰ ব্যৱধানত এবাৰ ৰজস্বলা হয়। মাহেকীয়া হোৱাৰ ১৪দিনত যেই কোনো এটা অভেৰিৰ পৰা এটি ডিম্বানু ওলায়। সেই ডিম্বানুৰ আয়ুস মাত্ৰ এদিন। ২৪ঘন্টাৰ ভিতৰত ডিম্বানুৰ যদি শুক্ৰানুৰ সৈতে মিলন নহয় তেনেহলে সেইটো মাহত গৰ্ভধাৰণ নহয়। চিকিৎসা শাস্ত্ৰত এটি উক্তি আছে - Menstruration is the funeral of the unfertilized ovum !\nআনহাতে পুৰুষৰ -শুক্ৰানুৰ কাহিনীও কম ৰোচক নহয়। যোনিমুখৰ তৰল পদাৰ্থই বীৰ্য্যৰসৰ প্ৰতি বৈৰীভাৱ দেখুৱাৰ বিপৰীতে জৰায়ুৰ মুখৰ ৰসে বীৰ্য্যৰসক আদৰণি জনায়। ফলত জীৱিত শুক্ৰানুৰ মাজত দৌৰ আৰম্ভ হয়। তাৰে এটা ভাগ্যবান শুক্ৰানুৱে স্ত্ৰীৰ ডিম্বৰ লগত ফেলোপিয়ান টিউবৰ ভিতৰত মিলিত হৈ গৰ্ভাৱস্থাৰ সৃষ্টি কৰে। শুক্ৰানুৰ আয়ুস ৩ৰ পৰা ৬দিন -এই জীৱনকালৰ ভিতৰতে স্ত্ৰীৰ ডিম্বানুৰ সৈতে মিলিত হব পাৰিলেহে গৰ্ভসঞ্চাৰ হব। ইয়াৰ পিছত জৰায়ুত সেই সন্মিলিত ডিম্বানু বা ভ্ৰুণ ২৬৬দিনলৈ লালিত পালিত হয় আৰু সময়ত সন্তানৰূপে প্ৰসৱ লয়।\nপ্ৰশ্ন হব পাৰে গৰ্ভধাৰণৰ বাবে কোনটো সময় সৰ্বোত্তম ? যাৰ মাহেকীয়া নিয়মীয়া ব্যৱধানত হয়, তেনে মহিলাৰ দুটা মাহেকীয়াৰ ঠিক মাজৰ ৬টা দিনত সংগম কৰিলে গৰ্ভধাৰণৰ প্ৰচুৰ সম্ভাৱনা থাকে। সামান্য সচেতন হলেই স্ত্ৰীয়ে ডিম্বানু প্ৰস্ফুটিত হোৱাৰ (যাক -ovulation বোলে) সময় সঠিককৈ অৱগত হব পাৰিব। সেই নিৰ্দিষ্ট দিনটোত মহিলাগৰাকীৰ দেহৰ উত্তাপ সামান্য বৃদ্ধি পায়। যোনিৰ মুখত কণীৰ নিচিনা বিজলুৱা পদাৰ্থ জমা হয়।কিছু পৰিমাণে মহিলাগৰাকীৰ যৌন ক্ষুধা সেই দিনটোত বাঢ়ে।\nআনহাতে স্বামীয়ে অন্ততঃ দুদিন বীৰ্য্যস্খলন নোহোৱাকৈ থাকি উচিত সময়ত সম্ভোগ কৰিলে গৰ্ভধাৰণৰ সম্ভাৱনা বাঢ়িব। যৌনমিলনৰ আগতে মধুৰ বাৰ্তালাপ, পৰস্পৰৰ দেহক স্পৰ্শ কৰা, চুম্বন,আলিংগন আদি প্ৰাক যৌনকালীন ক্ৰিয়া সম্ভোগৰ পূৰ্বে একান্তই আৱশ্যক যাতে সেই পূৰ্ণাংগ মিলনৰ পৰিতৃপ্তি উভয়ে লাভ কৰিবলৈ সক্ষম হয়। দুটি সৰু লাগতিয়াল কথা ১- মিলনৰ সময়ত স্ত্ৰীগৰাকী তলত আৰু পুৰুষজন ওপৰত থকাটো বাঞ্চনীয়।২- সম্ভোগ সম্পন্ন হোৱাৰ পিছত ১৫ৰ পৰা কুৰি মিনিট সময় স্ত্ৰী গৰাকীয়ে ওপৰলৈ মুখ কৰি শুই থকা উচিত। বাথৰুমলৈ সেই সময়ৰ পিছতহে যাব। এই দুয়োটা কথাৰ উদ্দেশ্য হ'ল পুৰুষৰ বীৰ্যৰসক অধিক সময় ধৰি ৰাখি জৰায়ুলৈ প্ৰবেশৰ সুবিধা কৰি দিয়া।\nনিয়মীয়াকৈ চলি থকা মাহেকীয়া বন্ধ হলেই প্ৰসাৱ পৰীক্ষা কৰি দম্পত্তিহালে গৰ্ভধাৰণ হোৱাটো নিশ্চিত হব পাৰে।ৰাতিপুৱাৰ প্ৰসাৱত হৰম'নৰ পৰিমাণ বেচি থাকে গতিকে পুৱাৰ প্ৰসাৱ পৰীক্ষা কৰাটো বেচি ভাল।বজাৰত আজিকালি সুলভ মূল্যত গৰ্ভধাৰণ পৰীক্ষা কৰা পেকেট উপলব্ধ।গতিকে তাৰ বাবে চিকিৎসালয়লৈ নগলেও চলে।কেনেবাকৈ কাৰ্ডৰ পৰীক্ষা ঋনাত্মক হলে দুদিন ৰৈ আকৌ পৰীক্ষা কৰিব লাগে। তেতিয়াও গৰ্ভধাৰণ নোহোৱা বুজালে মাহেকীয়া বন্ধ হোৱাৰ আন কাৰণ হব পাৰে। চিকিৎসকৰ পৰামৰ্শ এনে ক্ষেত্ৰত আৱশ্যক।\nসকলো নৱ বিবাহিত দম্পত্তিলৈ এটি জৰুৰী পৰামৰ্শ :\nবহু নব বিবাহিত দম্পত্তিয়ে গৰ্ভধাৰণক 'বিপদ' বা 'সোনকালে অহা আহুকাল' বুলি ভাবি গৰ্ভপাতৰ বাবে চিকিৎসকৰ কাষ চাপে। কিছুমানে এনেদৰে গৰ্ভপাত বাৰম্বাৰ কৰোৱায়। কিন্তু নিষ্ঠাবান ৰোগীৰ হিত চিন্তা কৰা চিকিৎসকে প্ৰথম গৰ্ভধাৰণক সদায় বাহাল ৰাখিবলৈয়ে পৰামৰ্শ দিয়ে। কাৰণ কোনেও কব নোৱাৰে যেতিয়া তেওঁলোকে সন্তান বিচাৰিব তেতিয়া গৰ্ভধাৰণ কৰাৰ সুযোগ নানা কাৰণত (যেনে সংক্ৰমনৰ ফলত ফেলোপিয়ান টিউব ব্লক হোৱা, স্ত্ৰী বা স্বামী কোনো গুৰুতৰ ৰোগত আক্ৰান্ত হোৱা) প্ৰকৃতিয়ে নিদিবও পাৰে।বহু চিকিৎসকৰ এই বিষয়ৰ প্ৰত্যক্ষ অভিজ্ঞতা আছে বুলি জনা যায়।\nগৰ্ভধাৰণ নিশ্চিত হোৱাৰ পিছত চিকিৎসকৰ কাষ চাপিলে তেওঁ প্ৰসাৱৰ নিয়মীয়া পৰীক্ষাৰ ওপৰিও তেজৰ হিমগ্লবিন,তেজৰগ্ৰুপ,আৰ এইচ ফেক্টৰ, চুগাৰ,কেলচিয়াম,যৌনব্যাধি আদি পৰীক্ষা কৰিব দিব। টিটেনাচৰ দুটি টিকা দুমাহৰ ব্যৱধানত লব লাগে। শৰীৰৰ ওজন, ৰক্তচাপ আদিৰ ৰেকৰ্ড নিয়মীয়াকৈ ৰাখি যাব। গোটেই গৰ্ভাৱস্থাত শৰীৰৰ ওজন ৮ৰ পৰা ১২কিলোগ্ৰাম লৈকে বঢ়াটো স্বাভাৱিক। চিকিৎসকে প্ৰয়োজন অনুসৰি সম্ভাব্য মাতৃগৰাকীক আইৰণ, ফলিক এচিড,কেলচিয়াম আৰু কেতিয়াবা আন ভিটামিন খাব দিয়ে। প্ৰয়োজন অনুসৰি আলট্ৰাচাউণ্ড কৰি গৰ্ভস্থ সন্তানৰ বিকাশ আৰু অৱস্থান, জন্মগত ত্ৰুতি যদি আছে, হৃদগতি, প্লেচেন্টাৰ অৱ্স্থান, এমনিয়টিক ফ্লুইডৰ পৰিমাণ, জন্মৰ সম্ভাব্য তিথি আদি নিৰ্ণয় কৰিব পাৰে। আমেৰিকাৰ প্ৰসূতি চিকিৎসকসকলে মত পোষন কৰে যে অত্যাৱশ্যকীয় কাৰণ নহলে গোটেই গৰ্ভকালত ৩ৰ পৰা ৫বাৰহে আলট্ৰাচাউণ্ড কৰিব লাগে। আলট্ৰাচাউণ্ড তৰংগৰো সুক্ষ্ম অপকাৰিতা গৰ্ভস্থ সন্তানৰ হব পাৰে বুলিয়েই এই সতৰ্কতাৰ কথা কোৱা হৈছে। তৰংগৰ ওপৰিও আলট্ৰাচাউণ্ডৰ উত্তাপে যাতে ভ্ৰুণক সামান্য হলেও কষ্ট নিদিয়ে তাৰো চিন্তা কৰা হৈছে। ভাৰতবৰ্ষত আলট্ৰাচাউণ্ড যোগে ভ্ৰণৰ লিংগ নিৰ্ণয় অবৈধ - কিয়নো এটা সময়ত দেশত কন্যা ভ্ৰুণৰ গৰ্ভপাতৰ জোৱাৰ উঠিছিল।\nসন্তান জন্মৰ সম্ভাব্য তিথিৰ গণণা কেনেকৈ কৰে ? সাধাৰণতে শেষ মাহেকীয়াৰ পৰা ২৮০দিন নাইবা আজিকালি আলট্ৰাচাউণ্ডমতে চিকিৎসকে ঘোষণা কৰা দিনেই হ'ল -EDD। যুগধৰ্ম সলনি হোৱাত মানুহৰ লগতে চিকিৎসকৰো যেন সময়ৰহে নাটনি হব ধৰিছে। আমাৰ দেশত ঘাইকৈ নগৰাঞ্চলত স্বাভাবিক প্ৰসৱলৈ কোনেও এটা দিনো প্ৰতীক্ষা কৰিব নোখোজা দিন এটা আহিবলৈ ধৰিছে।\nগৰ্ভাৱস্থাত কিছুমান সৰু সুৰা উপসৰ্গই দেখা দিব পাৰে। সেইবিলাকৰ নিজে নিজে উপশম নঘটিলে চিকিৎসকৰ সৈতে যোগাযোগ কৰক।সাধাৰণ ৰক্তস্ৰাব, হাত-ভৰি ফুলা, গা কমৰৰ বিষ, শৌচকচা, এচিডিটি আদি। ধাই বা বাইৰ হতুৱাই কেতিয়াও পেট পিঠিৰ মালিশ নকৰাব- হিতে বিপৰীত হব পাৰে। গৰ্ভৱস্থাত হৰম'নৰ প্ৰভাৱত চুলি সৰাৰ বাবে চিন্তিত হব নালাগে। সন্তান প্ৰসৱৰ পিছত পুনৰ চুলি স্বাভাৱিক অৱস্থালৈ ঘূৰি আহিব।সাধাৰণ অসুখতো নিজে নিজৰ চিকিৎসা কৰি বিপদ চপাই নলব।প্ৰসাৱৰ ই-কলাই সংক্ৰমণ নহবলৈ শৰীৰৰ ওপৰিও যোনিমুখ পৰিস্কাৰ ৰাখিব।\nএটা কথা সকলোৱে জনাটো আৱশ্যক -পকা অমিতা গাখীৰ বা মৌৰ লগত খালে গৰ্ভৱতী মহিলাৰ বাবে পুষ্টিকৰ খাদ্য। কিন্তু কেঁচা অমিতা কেতিয়াও গৰ্ভৱতী মহিলাই খাব নালাগে। কেঁচা অমিতাৰ লেটেক্সে প্ৰষ্টাগ্লেণ্ডিনৰ মাধ্যমেৰে জৰায়ুৰ সংকোচ ঘটাই গৰ্ভপাত ঘটাব পাৰে। আনহাতে গৰ্ভকাল সম্পূৰ্ণ হোৱা মহিলাক কেঁচা অমিতা খোৱাই স্বাভাবিক প্ৰসৱো কৰাৰ পাৰি।আকৌ গৰ্ভাৱস্থাত আন এবিধ সুস্বাদু ফল অনাৰচ বা মাটিকঠাল খোৱাৰ লোভ সম্বৰণ কৰিব লাগিব। অনাৰচত থকা ব্ৰমেলেইন নামৰ প্ৰটিন হজম কৰাত সহায়ক এনজাইমে জৰায়ু আৰু জৰায়ুৰ মুখত প্ৰভাৱ পেলাই গৰ্ভপাত কৰাব পাৰে।গৰ্ভৱতী মহিলাৰ বাবে আঙুৰো ক্ষতিকাৰক হব পাৰে। টেঙা আঙুৰে এচিডিটি আৰু ডায়েৰিয়া কৰিব পাৰে।আঙুৰত থকা ৰেচভেৰাট্ৰল নামৰ অন্যথাই উপকাৰী এন্টি অস্কিডেন্ট,এন্টি-এজিং তত্বই গৰ্ভস্থ শিশুৰ পেনক্ৰিয়াজৰ অপকাৰ সাধিব পাৰে।\nভাৰতবৰ্ষত অতি প্ৰাচীন কালৰ পৰা চলি অহা 'পঞ্চামৃত'ৰ পৰম্পৰাই নবাগতা সম্ভাব্য মাতৃক খাদ্য আৰু পৰিপুষ্টিৰ সম্যক জ্ঞান বিতৰক কৰাটোকেই সূচায়। গৰ্ভৱতী মাতৃক দৈনিক ২০০০পৰা ২৫০০কেলৰিৰ প্ৰয়োজন হয়। বেচি ফাইবাৰযুক্ত খাদ্য খোৱাটো উপকাৰী। পানী দৈনিক ৮ৰ পৰা১০গিলাচ খাব লাগে। গাখীৰৰ দৰে দৈয়ো গৰ্ভৱতী মহিলাৰ বাবে এবিধ লাগতিয়াল খাদ্য। দৈ হ'ল ইমিউনিটি বৰ্ধক, কেলচিয়াম,প্ৰটিন আৰু প্ৰবায়'টিকৰ উৎস।আন কিছুমান লাগতিয়াল খাদ্য হ'ল- সেউজীয়া শাক পাচলি,কবি, বিন, ব্ৰুকলি,ৰাজমাহ,কল,আপেল,আভাকাডো।শাক পাচলিৰ ফলিক এচিডে গৰ্ভস্থ সন্তানৰ মস্তিষ্ক আৰু স্নায়ুতন্ত্ৰৰ বিকাশ ঘটায়। সময়তকৈ আগতীয়াকৈ প্ৰসৱ বেদনা অহা ৰোধ কৰে।\nগৰ্ভাৱস্থাত নকৰিবলগীয়া :-\nগধূৰ বস্তু ডঙা, বেচিকৈ চিৰিত বগোৱা, হাই হিল পিন্ধা, টান কাপোৰ পিন্ধা,জাংক ফুড খোৱা, বেচি জ্বলা মছলা খোৱা আদি। পিছল ঠাইত খোজ নিদিব, বেচি ভীৰৰ ঠাই পৰিহাৰ কৰি চলিব, পোহনীয়া জীৱ জন্তু কোলাত লৈ আদৰ নকৰিব।বাহী খাদ্য,আধা সিজা মাংস,কেঁচা কণী, বেচি মাৰ্কাৰী থকা মাছ (যেনে টুনা) কেতিয়াও নাখাব।এক্সৰে বিকিৰণ, ধুম্ৰপাণৰ ধোঁৱাৰ পৰা আতৰত থাকিব।পেটত হেঁচা দি নুশুব। যি কোনো তীব্ৰ ঘ্ৰাণ ওলোৱাে পদাৰ্থৰ পৰা নিলগতে থাকিব। লিডযুক্ত কচমেটিকচ পৰিহাৰ কৰিব।\nবহুতবোৰ চেম্পুত থকা চ'ডিয়াম লৰিয়েল চালফেট নামৰ ৰাসায়নিক দ্ৰব্য কেতিয়াবা এলাৰ্জিৰ কাৰক হব পাৰে।সেয়ে গৰ্ভকালত প্ৰাকৃতিক প্ৰসাধণ নিৰ্বাচন কৰাই শ্ৰেয়।\nকোনো কাৰণতে শৰীৰ শুষ্ক হবলৈ নিদিব।নাৰিকলৰ পানী,নেমু-কমলাৰ চৰবত বা ৰসাল খাদ্যৰে নিজকে পৰিতৃপ্ত কৰি ৰাখিব। নিমখ কমাই খাব বিশেষকৈ ভৰি ফুলিলে। জোখতকৈ বেচি গৰম বা ঠাণ্ডা পানীৰে স্নান নকৰিব। বেচি কাঢ়া কফি নাখাব।কফিৰ কেফেইনে সময়পূৰ্বক (Premature labour) প্ৰসৱ বেদনা আনি দিব পাৰে।ধুম্ৰপান আৰু মদ্যপান সম্পূৰ্ণ বৰ্জনীয়।\nগৰ্ভাৱস্থাত অৱশ্যেই কৰণীয়ঃ-\nনিয়মীয়া খোজ কঢ়া,লঘু ব্যায়াম, নিতৌ পুৱাৰ মুকলি বতাহ লোৱা,সহজে সহজ হোৱা পুষ্টিকৰ খাদ্য লোৱা, গাখীৰ আৰু আন প্ৰটীন নিতৌ গ্ৰহণ কৰিব।পৰিস্কাৰ ঢিলা বস্ত্ৰ পৰিধান কৰিব।মনত সজ চিন্তা আনিব। ভাল কিতাপ পত্ৰ আদি পঢ়িব।মনলৈ কোনো আশংকা, দুঃচিন্তা নানিব। গৰ্ভৱতী মাতৃৰ প্ৰয়োজন দৈনিক কমেও ৮ঘন্টাৰ নিদ্ৰাৰ। অতিৰিক্ত শ্ৰমো নকৰিব- এলাহুৱাহৈ বিচনাত বাগৰিও নাথাকিব।\nগৰ্ভাৱস্থাত সম্ভোগ উচিত নে অনুচিত বহুতৰ মনত প্ৰশ্ন হয়। ইয়াৰ উত্তৰ তেনেই সহজ -প্ৰকৃতিয়ে নাৰীক গৰ্ভকালত ভ্ৰুণৰ সুৰক্ষাৰ হেতু জৰায়ু আৰু এমনিয়টিক ফ্লুইডৰ তৰপ দিছে। গতিকে সাধাৰণ সহবাসত মাতৃ আৰু গৰ্ভস্থ সন্তানৰ একো অপকাৰ নহয়। মাত্ৰ সম্ভোগৰ আসন কষ্টপ্ৰদ যাতে নহয় তালৈ লক্ষ্য ৰাখিব লাগে।আকৌ সন্তান প্ৰসৱৰ ৪ৰ পৰা ৬সপ্তাহৰ পিছত মহিলাগৰাকী নিয়মীয়া সংগমৰ বাবে শাৰীৰিকভাবে সক্ষম হয়।\nপাঠকৰ জ্ঞাতাৰ্থে জনাওঁ যে স্বাভাৱিক পদ্ধতিৰ গৰ্ভধাৰণৰ ওপৰিও কৃত্ৰিম গৰ্ভধাৰণ পদ্ধতিৰেও এহাল সন্তানহীনা দম্পত্তিক সন্তানৰ সুখ উপলব্ধি কৰিবলৈ দিব পাৰি।\n৩১মে ২০১৫, ডোহা,কাটাৰৰ পৰা\nBy xukhdukh.com on June 01, 2015\nbanglapdfbookfree December 24, 2016 at 10:29 AM\nbanglapdfbookfree December 24, 2016 at 10:30 AM\nUnknown February 3, 2019 at 2:36 PM\nকথাখিনি পঢ়ী বহো নজনা কথা জানিলো । অনাগত দিন আৰু অধিক জনাব বুলি আশা ৰাখিলো ।\nChandan June 28, 2019 at 12:04 PM\nকথাখিনি পঢ়ি উপকৃত হলো,,, ভবিষ্যতে আৰু অধিক তথ্য পোৱাৰ আশা কৰিছো।
